钦定古今图书集成/明伦汇编/官常典/第060卷 > 沛献王辅
## 钦定古今图书集成/明伦汇编/官常典/第060卷 > 沛献王辅

按《后汉书》本传：“沛献王辅，建武十五年，封右冯翊公。
十七年，郭后废为中山太后，故徙辅为中山王，并食
常山郡。二十年，复徙封沛王。时禁网尚疏，诸王皆在
京师，竞修名誉，争理四方宾客。寿光侯刘鲤，更始子
也，得幸于辅。鲤怨刘盆子害其父，因辅结客报杀盆
子兄故式侯恭。辅坐系诏狱，三日乃得出。自是后，诸”
王宾客多坐刑罚，各循法度，二十八年就国。中元二
年，封辅子宝为沛侯。永平元年，封宝弟嘉为僮侯。辅
矜严有法度，好经书，善说京氏《易》《孝经》《论语传》及图
谶，作《五经论》，时号之曰“沛王通论。”在国谨节，终始如
一，称为贤王。显宗敬重，数加赏赐。立四十六年薨，子
釐王定嗣。